P9_TA(2022)0028

Euroopan globalisaatiorahaston varojen käyttöönotto – hakemus EGF/2021/005 FR/Airbus – Ranska

Euroopan parlamentin päätöslauselma 16. helmikuuta 2022 ehdotuksesta Euroopan parlamentin ja neuvoston päätökseksi työttömiksi jääneitä työntekijöitä tukevan Euroopan globalisaatiorahaston varojen käyttöönotosta Ranskan hakemuksen johdosta – EGF/2021/005 FR/Airbus (COM(2021)0698 – C9-0011/2022 – 2021/0363(BUD))

(2022/C 342/32)

Euroopan parlamentti, joka

— ottaa huomioon komission ehdotuksen Euroopan parlamentille ja neuvostolle (COM(2021)0698 – C9-0011/2022),

— ottaa huomioon Euroopan globalisaatiorahastosta (EGR) työttömiksi jääneille työntekijöille ja asetuksen (EU) N:o 1309/2013 kumoamisesta 28. huhtikuuta 2021 annetun Euroopan parlamentin ja neuvoston asetuksen (EU) 2021/691 (1), jäljempänä ”EGR-asetus”,

— ottaa huomioon vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093 (2) ja erityisesti sen 8 artiklan,

— ottaa huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16. joulukuuta 2020 tehdyn Euroopan parlamentin, neuvoston ja komission välisen toimielinten sopimuksen (3) ja erityisesti sen 9 kohdan,

— ottaa huomioon työllisyyden ja sosiaaliasioiden valiokunnan lausunnon,

— ottaa huomioon aluekehitysvaliokunnan kirjeen,

— ottaa huomioon budjettivaliokunnan mietinnön (A9-0013/2022),

A. ottaa huomioon, että unioni on ottanut käyttöön lainsäädäntö- ja budjettivälineitä voidakseen tarjota lisätukea työntekijöille, jotka kärsivät globalisaation ja teknologisten ja ympäristöön liittyvien muutosten seurauksista, kuten maailmankaupan muutoksista, kauppariidoista, unionin kauppasuhteissa tai sisämarkkinoiden kokoonpanoissa tapahtuneista merkittävistä muutoksista ja rahoitus- tai talouskriiseistä sekä vähähiiliseen talouteen siirtymisestä, tai digitalisaation ja automaation seurauksista;

B. ottaa huomioon, että unioni on laajentanut työttömiksi jääneitä työntekijöitä tukevan Euroopan globalisaatiorahaston soveltamisalaa siten, että taloudellista tukea tarjotaan kaikkien merkittävien rakenneuudistusten tapauksessa, joten se kattaa koronaviruskriisin taloudelliset vaikutukset;

C. ottaa huomioon, että liikennealan meneillään olevalla hiilestä irtautumisella odotetaan olevan useita vaikutuksia ilmailualaan ja että unionilla on tärkeä rooli tarjottaessa tarvittavaa solidaarisuutta maksamalla rahoitustukea EGR:stä, jonka tarkoituksena on auttaa edunsaajia palaamaan nopeasti ihmisarvoisiin ja kestäviin työpaikkoihin alkuperäisellä toiminta-alallaan tai sen ulkopuolella ja joka on yhdenmukainen vihreämmän ja digitaalisemman Euroopan talouden kanssa Euroopan vihreän kehityksen ohjelman mukaisesti;

D. ottaa huomioon, että Ranska toimitti hakemuksen EGF/2021/005 FR/Airbus rahoitustuen saamiseksi EGR:stä sen jälkeen, kun NACE Rev. 2:n kaksinumerotasoon 30 (Kulkuneuvojen valmistus) luokitellulla toimialalla vähennettiin 508 työntekijää NUTS 2 -tason alueilla Midi-Pyrénées (FRJ2) ja Pays de la Loire (FRG0) Ranskassa hakemuksen viiteajanjakson aikana 1. marraskuuta 2020 – 1. maaliskuuta 2021;

E. ottaa huomioon, että hakemus koskee 508:aa työttömäksi jäänyttä työntekijää, joiden työskentely on loppunut yrityksen Airbus (Airbus SE) taloudellis-sosiaalisessa yksikössä (4) Airbus Commercial;

F. ottaa huomioon, että hakemus perustuu EGR-asetuksen 4 artiklan 2 kohdan a alakohdan mukaiseen toimintakriteeriin, jossa edellytyksenä on vähintään 200:n työttömäksi jääneen työntekijän työskentelyn loppuminen neljän kuukauden viiteajanjakson aikana jäsenvaltiossa sijaitsevassa yrityksessä;

G. ottaa huomioon, että covid-19-pandemian yhteydessä laajat matkustusrajoitukset johtivat kaupallisen lentotoiminnan ja etenkin matkustajalentojen yleiseen romahtamiseen ja että Airbusin mukaan alan täyteen toipumiseen ei päästäne ennen vuotta 2025 (5);

H. ottaa huomioon, että Airbusin kaupallisten ilma-alusten osaston osuus kokonaisliikevaihdosta on 77 prosenttia (6) ja että huhtikuusta 2020 alkaen Airbusin oli vähennettävä tuotantoaan kolmanneksella (7) ja toteutettava rakenneuudistussuunnitelma, joka johti 4 248 työsuhteen irtisanomiseen Ranskassa (8);

I. ottaa huomioon, että Ranskan viranomaisten tuki pitkäkestoiselle osa-aikatyölle, josta oli neuvoteltu asianmukaisesti asianomaisten työntekijöiden kanssa, sekä Conseil pour la recherche aéronautique civile -elimen ohjelman vauhdittaminen, antoivat mahdollisuuden vähentää huomattavasti irtisanomisten määrää (2 002 työpaikalla); toteaa, että muiden kyseessä olevien 2 246 työpaikan osalta lähes kaikki työntekijät kuuluivat sisäiseen liikkuvuuteen liittyvien toimenpiteiden piiriin tai suostuivat vapaaehtoisiin irtisanomispaketteihin;

J. ottaa huomioon, että komissio on todennut terveyskriisin johtaneen talouskriisiin, esittänyt Euroopan parlamentin päätöslauselmien johdosta talouden elpymissuunnitelman, johon kimmokkeen antoi myös Ranskan ja Saksan 18. toukokuuta 2020 tekemä aloite Euroopan elvyttämiseksi koronaviruskriisistä (9), ja korostanut EGR:n roolia hätätilanteen välineenä (10);

K. ottaa huomioon, että EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093 (11) 8 artiklassa säädetään;

1. on yhtä mieltä komission kanssa siitä, että EGR-asetuksen 4 artiklan 2 kohdan a alakohdassa säädetyt edellytykset täyttyvät ja että Ranska on oikeutettu saamaan kyseisen asetuksen mukaista rahoitustukea 3 745 264 euroa, mikä vastaa 85:tä prosenttia 4 406 194 euron kokonaiskustannuksista, joihin sisältyy ainoastaan yksilöllisten palvelujen kustannuksia;

2. toteaa, että Ranskan viranomaiset jättivät hakemuksen 26. heinäkuuta 2021 ja että komissio sai sitä koskevan arvionsa valmiiksi 19. marraskuuta 2021 ja ilmoitti asiasta parlamentille 5. tammikuuta 2022;

3. panee tyytyväisenä merkille Ranskan kansallisten ja paikallisten viranomaisten toteuttamat toimenpiteet, kuten uuden hätätilalainsäädännön ( 12 ) säännökset, ilmailualan tukisuunnitelman, pitkäkestoista osa-aikatyötä koskevan ohjelman ( 13 ) ja Ader 4 -suunnitelman lisärahoituksen, joilla vähennettiin huomattavasti työntekijävähennysten määrää;

4. toteaa, että hakemus koskee yhteensä 508:aa työttömäksi jäänyttä työntekijää, joiden työskentely on loppunut; toteaa lisäksi, että Ranska odottaa, että kaikista tukikelpoisista edunsaajista 297 osallistuu toimenpiteisiin (kohteena olevat edunsaajat);

5. palauttaa mieliin, että työntekijävähennysten sosiaalisen vaikutuksen odotetaan olevan merkittävä kummallekin alueelle ja että vuoden 2021 ensimmäisellä neljänneksellä työttömien osuus oli Oksitaniassa jo 9,4 prosenttia ja Pays de la Loiressa 6,9 prosenttia ( 14 )

6. huomauttaa, että Oksitaniassa työntekijävähennyksillä odotetaan olevan huomattava vaikutus työmarkkinoihin, sillä alue on erittäin riippuvainen ilmailusta, joka on merkittävin ala alueella, ja toteaa Airbusin olevan alueen suurin yksityinen työnantaja;

7. panee merkille, että Oksitania on vakiinnuttanut asemansa merkittävänä ekosysteeminä startup-yrityksille, joten halukkaille edunsaajille on tarjolla mahdollisuuksia yrityksen perustamiseen; huomauttaa, että suurella osalla alueen henkilöistä, joihin tilanne vaikuttaa, on korkea koulutustaso;

8. huomauttaa, että Pays de la Loiren alueen talous on rakenteeltaan erittäin monipuolinen, ja sen vuoksi ilmailualan kriisin vaikutusten paikalliseen talouteen ja työmarkkinoihin odotetaan jäävän lievemmiksi ja mahdollisuuksia odotetaan syntyvän merenkulkualalla tai uusiutuvan energian alalla, mikä puolestaan edellyttää uudelleenkouluttautumista;

9. huomauttaa, että 13,5 prosenttia kohteena olevista edunsaajista on yli 54-vuotiaita ja 74,7 prosenttia heistä on 30–54-vuotiaita;

10. panee merkille, että Airbus aloitti yksilöllisten palvelujen tarjoamisen kohteena oleville edunsaajille 1. marraskuuta 2020 ja että toimenpiteisiin liittyviin menoihin voidaan näin ollen myöntää EGR:n rahoitustukea kaudella, joka alkaa 1. marraskuuta 2020 ja päättyy 24 kuukauden kuluttua rahoituspäätöksen voimaantulopäivästä;

11. toteaa, että yksilölliset palvelut, joita tarjotaan työntekijöille ja itsenäisille ammatinharjoittajille, koostuvat seuraavista toimista: starttiraha, yrityksen perustamiseen tähtäävä koulutus, yrityksen perustamiseen tähtäävään koulutukseen liittyvä kustannusavustus sekä palkanlisät;

12. katsoo, että kyseisten yksilöllisten palvelujen olisi oltava voimassa hankkeen luonteen mukaan asianmukaisen ajan;

13. pitää myönteisenä, että yksilöllisten palvelujen koordinoitu paketti syntyi Airbusin ja työntekijöiden edustajien hyvissä kollektiivisissa neuvotteluissa aikaan saadun sopimuksen tuloksena; pitää myönteisenä, että taloudellista tukea on tarjottu edunsaajille nopeasti, vaikka joissakin tapauksissa tarvitaan lisäinvestointeja uuden yrityksen perustamiseen;

14. korostaa, että 98,7 prosenttia taloudellisesta tuesta liittyy startup-yritysten ja yritysten perustamiseen, mikä kannustaa ammatilliseen sopeutumiseen ja alan vaihtoon, parantaa kyseisten alueiden kilpailukykyä ja edistää talouden elpymistä;

15. korostaa Ranskan viranomaisten vahvistaneen, ettei tukikelpoisille toimille saada avustusta muista unionin rahastoista tai rahoitusvälineistä;

16. muistuttaa, ettei EGR-tuki saa korvata toimenpiteitä, jotka kansallisen lainsäädännön tai työehtosopimusten mukaan kuuluvat yritysten vastuulle, eikä edunsaajien mahdollisesti saamia muita avustuksia tai oikeuksia, jotta varmistetaan rahoitustuen täydentävyys kaikilta osin; vaatii, että EGR:n piiriin kuuluvien yksilöllisten palvelujen edunsaajille ilmoitetaan julkisesti ja henkilökohtaisesti unionin yhteisrahoituksesta;

17. toteaa, että kaikki menettelyvaatimukset täyttyivät; korostaa avoimuuden tarvetta menettelyn kaikissa vaiheissa ja kehottaa työmarkkinaosapuolia osallistumaan palvelupaketin täytäntöönpanoon ja arviointiin;

18. hyväksyy tämän päätöslauselman liitteenä olevan päätöksen;

19. kehottaa puhemiestä allekirjoittamaan päätöksen neuvoston puheenjohtajan kanssa ja huolehtimaan sen julkaisemisesta Euroopan unionin virallisessa lehdessä ;

20. kehottaa puhemiestä välittämään tämän päätöslauselman liitteineen neuvostolle ja komissiolle.

(1) EUVL L 153, 3.5.2021, s. 48.

(2) EUVL L 433 I, 22.12.2020, s. 11.

(3) EUVL L 433 I, 22.12.2020, s. 28.

(4) Taloudellis-sosiaalinen yksikkö (unité économique et sociale – UES) on Ranskan lainsäädännön mukainen oikeudellinen rakenne, johon voidaan koota yrityksiä, joilla on sama johto, jotka toimivat samalla toimialalla ja joiden työntekijöillä on yhteiset edut mutta jotka ovat oikeudellisesti erillisiä yrityksiä. Tarkoituksena on luoda yhteinen työntekijöitä edustava elin. Työntekijävähennykset tapahtuivat taloudellis-sosiaalisessa yksikössä Airbus Commercial, johon kuuluvat Airbus SE:n kaksi ranskalaista tytäryhtiötä Airbus SAS ja Airbus Operations SAS.

(5) Airbusin julkaisematon asiakirja ”Livre 2”, jossa esitetään sisäinen analyysi covid-19-kriisistä ja sen vaikutuksesta Airbusin toimialaan Ranskassa.

(6) https://lentreprise.lexpress.fr/actualites/1/actualites/le-geant-europeen-airbus-en-chiffres_2129633.html

(7) https://www.airbus.com/newsroom/press-releases/en/2020/04/airbus-reports-first-quarter-q1-2020-results.html.

(8) Airbusin rakenneuudistussuunnitelman ”Accord collectif relatif au plan d’adaptation des sociétés composant l’UES Airbus Commercial dans le contexte de la crise économique Covid-19 et ses conséquences sur l’emploi” mukaan.

(9) https://www.elysee.fr/en/emmanuel-macron/2020/05/18/french-german-initiative-for-the-european-recovery-from-the-coronavirus-crisis

(10) COM(2020)0442.

(11) EUVL L 433 I, 22.12.2020, s. 11.

(12) Loi d’urgence no2020-734, 17. kesäkuuta 2020.

(13) Activité Partielle de Longue Durée (APLD): https://www.service-public.fr/professionnels-entreprises/vosdroits/F35381

(14) Ranskan tilastolaitoksen keräämät tiedot.